Nóg ŉ plaasaanval in Bronkhorstspruit-omgewingArgieffoto Skaars ŉ dag nadat ŉ groep gewapende mans ŉ egpaar op ŉ kleinhoewe buite Bronkhorstspruit, oos van Pretoria, beroof het, is nog ŉ egpaar Vrydag in die vroeë oggendure in die omgewing aangeval. Volgens Vasti van der Merwe, voorsitter van die Bronkhorstspruit Sektor 3-gemeenskappolisiëringsforum (GPF) en AfriForum-sekretaris, het ŉ onbekende aantal mans omstreeks 02:30 op Herman en Herta Lindt, albei in hul 60’s, se kommersiële plaas in die omgewing toegeslaan. “Die groep het toegang tot die egpaar se huis verkry en hulle aangehou. Hulle het in die egpaar se voertuig, ŉ grys Toyota Fortuner, van die toneel gevlug met kontant en selfone,” het Van der Merwe gesê. Die egpaar is nie tydens die voorval beseer nie. Kapt. Sarah Mcira, woordvoerder van die polisie, het die voorval aan Maroela Media bevestig. Sy het gesê die egpaar se voertuig is reeds in Verena in Mpumalanga opgespoor. Die polisie ondersoek ŉ saak van huisroof. Niemand is nog in verband met die voorval in hegtenis geneem nie. Maroela Media het vroeër berig nog ŉ egpaar is Woensdagnag op ŉ kleinhoewe in die Vaalbank-omgewing beroof. Vier gewapende mans het toegang tot die kleinhoewe verkry en is eerste na die huis waar die gesin se huishulp woon. Dié huis is losstaande van die dubbelverdiepinghoofhuis. Die verdagtes het die vrou aangerand voordat hulle na die hoofhuis is waar hulle ŉ plasma-TV-stel en ŉ DVD-speler gesteel het voordat hulle te voet gevlug het. Die huishulp het geringe beserings opgedoen. Niemand in die hoofhuis is beseer nie. Die Bronkhorstspruit-polisie ondersoek ŉ saak van huisroof. Niemand is nog in verband met die voorval in hegtenis geneem nie. Mcira het gesê die polisie stel ondersoek in om vas te stel of die twee voorvalle verband hou. Van der Merwe het ŉ beroep op plaas- en kleinhoewebewoners gedoen om by hul veiligheidsnetwerk betrokke te raak. “AfriForum het verskeie strukture daargestel om die gemeenskap te beveilig. Hoe meer mense by dié strukture betrokke raak, hoe beter kan daar tydens noodgevalle opgetree word. Die veiligheidsnetwerk werk nou saam met die GPF en die polisie en kan belangrike inligting blitsvinnig op 11 WhatsApp-groepe versprei wat ŉ groot gebied dek,” het sy gesê. Vir meer inligting bel Van der Merwe by 083 225 8777.